ममता बोलीं- विपक्षी गठबंधन के साथ आने में कोई ईगो नहीं, चाहती हूं भाजपा हीरो से जीरो बने
Bihar Chief Minister Nitish Kumar Mission Opposition Unity For Election 2024. 2024 लोकसभा चुनाव में विपक्षी एकता को लेकर बिहार के CM नीतीश कुमार अपने डिप्टी तेजस्वी के साथ सोमवार को कोलकाता पहुंचे।
2024 लोकसभा चुनाव में विपक्षी एकता को लेकर बिहार के CM नीतीश कुमार अपने डिप्टी तेजस्वी के साथ सोमवार को कोलकाता पहुंचे। दोनों ने बंगाल की CM ममता बनर्जी से मुलाकात की। नीतीश ने कहा कि बातचीत पॉजिटिव रही। ममता ने कहा- उन्हें भाजपा के खिलाफ विपक्षी गठबंधन के साथ जाने में कोई ईगो नहीं है। मैं चाहती हूं कि भाजपा अगले चुनाव में हीरो से जीरो बन जाए।
मुलाकात के बाद दोनों नेताओं ने प्रेस कॉन्फ्रेंस की। नीतीश ने कहा कि 2024 लोकसभा चुनाव में सभी विपक्षी दलों का एक मंच पर आना बहुत जरूरी है। इसके लिए विपक्षी दलों को एक साथ बैठकर रणनीति बनानी होगी। ममता जी के साथ बातचीत अच्छी रही। हम आगे भी अन्य पार्टियों को साथ में लाकर बातचीत करेंगे।
नीतीश-तेजस्वी उत्तर प्रदेश के पूर्व मुख्यमंत्री और सपा प्रमुख अखिलेश यादव से भी मिलेंगे। तीन नेताओं की मुलाकात 2024 लोकसभा चुनाव के लिए इसलिए भी अहम है क्योंकि केंद्र में सरकार गठन के लिहाज से ये तीनों राज्य बहुत अहम हैं। यूपी से लोकसभा की 80 सीटें, बिहार से 40 और बंगाल से 42 सीटें आती हैं। यानी 545 सदस्यों वाली लोकसभा की 162 सीटें अकेले इन तीन राज्यों में हैं।
ममता बोलीं- मैं चाहती हूं कि भाजपा जीरो बन जाए
मीडिया से बातचीत में ममता ने कहा- हम साथ-साथ आगे बढ़ेंगे। हमें यह संदेश देना है कि हम सब एक साथ हैं। हमारा कोई व्यक्तिगत ईगो नहीं है, हम सामूहिक रूप से मिलकर काम करना चाहते हैं। हमारे बीच विपक्षी पार्टियों को एकजुट करने पर बात हुई है।
मैंने नीतीश जी से यही अनुरोध किया है कि जयप्रकाश जी का आंदोलन बिहार से हुआ था तो हम भी बिहार में ऑल पार्टी मीटिंग करें। हमें बिहार के लोगों को भी एक संदेश देना है कि हम सभी एक साथ हैं। मैंने तो पहले ही कह दिया है कि मुझे इससे कोई एतराज नहीं है, मैं चाहती हूं कि भाजपा हीरो से जीरो बन जाए।
नीतीश बोले- मेरी कोई निजी इच्छा नहीं है
बिहार CM नीतीश कुमार ने कहा कि मैं अपने लिए कुछ नहीं चाहता हूं। हमारी कोई निजी इच्छा नहीं है, हम पूरे देश के हित के बारे में सोच रहे हैं। अभी जो कुछ भी हो रहा है, लोग पूरे देश के इतिहास को बदलने के चक्कर में हैं। हम बस इतना चाहते हैं कि देश सुरक्षित रहे।
देश की आजादी के लिए जो इतनी बड़ी लड़ाई हुई, उसके बारे में नई पीढ़ियों को पता होना चाहिए। लोग आज तक सब कुछ बदल देना चाहते हैं। अगर सब लोग एक साथ हो जाएंगे तो देश सुरक्षित हो जाएगा। हम इसके लिए ही काम कर रहे हैं। नीतीश और तेजस्वी आज ही लखनऊ में UP के पूर्व मुख्यमंत्री अखिलेश यादव से भी मिलेंगे।
लखनऊ में अखिलेश से मिले; सपा प्रमुख ने कहा- बीजेपी को हटाने के लिए हम साथ हैं
नीतीश कुमार और तेजस्वी सोमवार को ही लखनऊ भी पहुंचे। उन्होंने सपा कार्यालय पर अखिलेश यादव से मुलाकात की। इसके बाद यहां संयुक्त प्रेस कॉन्फ्रेंस कर केंद्र सरकार पर निशाना साधा। नीतीश ने कहा, जो लोग आज राज करने के लिए तरह-तरह के हथकंडे अपना रहे हैं। केवल विपक्ष के नेताओं को परेशान करने के लिए काम कर रहे हैं। उनके खिलाफ हम सभी लोग एकजुट होंगे।
अखिलेश ने कहा, लोकतंत्र और संविधान पर संकट है। बीजेपी सरकार की गलत आर्थिक नीतियों की वजह से किसान, गरीब, मजदूर परेशान हैं। महंगाई और बेरोजगारी चरमसीमा पर है। बीजेपी को हटाने के लिए हम साथ खड़े हैं। बीजेपी हटे, देश बचे, उस अभियान में हम लोग आपके साथ हैं।
12 अप्रैल को राहुल गांधी से मिले थे नीतीश
इससे पहले 12 अप्रैल को नीतीश कुमार और तेजस्वी यादव दिल्ली में राहुल गांधी, कांग्रेस अध्यक्ष मल्लिकार्जुन खड़गे से मिले थे। मीटिंग के बाद नीतीश कुमार ने कहा था कि हमारी विपक्षी एकता पर बात हुई है। ज्यादा से ज्यादा पार्टियों को एक साथ लाने की कोशिश है। हमारी सकारात्मक बातचीत हुई है।
उसी शाम दोनों ने दिल्ली के CM अरविंद केजरीवाल से भी मुलाकात की थी। केजरीवाल ने मीटिंग के बाद कहा था कि इस समय देश मुश्किल दौर से गुजर रहा है। यह जरूरी है कि देश की सब विपक्षी पार्टियां साथ आकर सरकार को बदलें। नीतीश कुमार ने जो पहल की है, हम उसके साथ हैं।
केजरीवाल ने आगे कहा कि इस वक्त देश में आजादी के बाद की सबसे भ्रष्ट सरकार है। केंद्र के खिलाफ हम सबको मिलकर रहना होगा। वहीं, मीटिंग के बाद नीतीश कुमार ने कहा कि हमारी पूरी बातचीत हो गई है। तय हो गया है कि विपक्षी एकता के लिए हम साथ मिलकर काम करेंगे। सभी पार्टियों को एकजुट करेंगे। नीतीश फरवरी 2023 में कह चुके हैं कि अगर कांग्रेस सहित सभी विपक्षी दल 2024 का लोकसभा चुनाव एकजुट होकर लड़ते हैं, तो भाजपा 100 सीटें भी नहीं जीत पाएगी।
इससे जुड़ी अन्य खबरें भी पढ़ें...
दिल्ली में राहुल गांधी से मिले नीतीश कुमार, कहा- ज्यादा से ज्यादा पार्टियों को एकजुट करना है, राहुल बोले- देश पर आक्रमण के खिलाफ लड़ेंगे
बिहार के मुख्यमंत्री नीतीश कुमार और डिप्टी CM तेजस्वी यादव 12 अप्रैल को दिल्ली में कांग्रेस अध्यक्ष मल्लिकार्जुन खड़गे के घर राहुल गांधी से मिले थे। मुलाकात के बाद नीतीश और राहुल ने मीडिया से बातचीत की।नीतीश कुमार ने कहा कि हमारी विपक्षी एकता पर बात हुई है। ज्यादा से ज्यादा पार्टियों को एक साथ लाने की कोशिश है। हमारी सकारात्मक बातचीत हुई है। पढ़ें पूरी खबर...